Det krævede islandsk sejr over Ungarn, hvis det danske EM-håb skulle holdes i live. Men sådan gik det ikke onsdag aften i Malmö Arena.

Trods stor opbakning fra tusindvis af danske tilskuere og en føring på 14-10 i anden halvleg, endte det med en sejr på 24-18 til Ungarn over Island, der gik helt i stå i anden halvleg.

Og dermed kan Danmark uanset udfaldet af kampen mod Rusland ikke længere gå videre til mellemrunden.

Fiaskoen er komplet.

Værste danske EM i mange år Sådan er det gået de danske håndboldherrer ved de EM-slutrunder, der er blevet afholdt siden årtusindskiftet: 2020: Danmark røg ud efter det indledende gruppespil 2018: Danmark blev nummer 4 (Spanien vandt). 2016: Danmark blev nummer 6 (Tyskland vandt). 2014: Danmark tog sølv (Frankrig vandt). 2012: Danmark vandt guld. 2010: Danmark blev nummer 5 (Frankrig vandt). 2008: Danmark vandt guld. 2006: Danmark tog bronze (Frankrig vandt). 2004: Danmark tog bronze (Tyskland vandt). 2002: Danmark tog bronze (Sverige vandt). 2000: Danmark blev nummer 10 (Sverige vandt).

De forsvarende verdensmestre fra Danmark er ude af turneringen, nærmest inden den er begyndt, mens Ungarn og Island går videre til mellemrunden som de bedste hold fra Danmarks gruppe. Ungarn som gruppevinder og Island som nummer to.

Og så var jublen hos Ungarn naturligvis enorm, men allerede inden kampen viste de overskud.

De ungarske spillere smilte og grinede, da de stod linet op på banen. De vidste godt, hvad der ventede – et gigantisk jubelbrøl, da modstanderne fra Island kom på banen efter dem selv.

Et gigantisk jubelbrøl fra mest af alt tilskuere i røde trøjer.

Island skulle finde kadencen

Det begyndte ikke godt for Island (og Danmark).

Den ungarske målmand Roland Mikler stod helt fænomenalt og var allerede noteret for fire redninger, inden Island efter seks minutter kom på måltavlen for første gang til 1-3. Men så gik det til gengæld også stærkt for Island.